SKRIFTLIG FORESPØRGSEL E-2127/02

af Chris Davies (ELDR) til Kommissionen

(17. juli 2002)

Om: Hampeprodukter

Udbælgede hampefrø er rige på proteiner, fibre, mineraler, E-vitaminer, jern samt Omega-3- og Omega-6-fedtsyrer. I øjeblikket kan produkter som f.eks. fødevarer, sæbe, kosmetiske produkter og tøj, som indeholder hamp, erklæres for ulovlige i De Forenede Stater, da ganske små spor (1-10 dele pr. million) af dækbladsstøv på frøene indebærer, at hampeprodukter kan give fejlagtigt positive resultater ved tester på mennesker for det ulovlige hallucinogen THC.

Hvilken holdning indtager Kommissionen med hensyn til markedsføring af hampeprodukter inden for Den Europæiske Union

Svar afgivet på Kommissionens vegne af Franz Fischler

(23. september 2002)

Produktion af hamp er inden for rammerne af den fælles landbrugspolitik underkastet meget strenge fællesskabsbestemmelser med hensyn til indholdet tetrahydrocannabinol (THC).

Dels omfattes hamp af Rådets forordning (EF) nr. 1251/1999 af 17. maj 1999(1) om indførelse af en støtteordning for producenter af visse markafgrøder. I henhold til bestemmelserne i denne forordning kan en hampeproducent anmode om arealstøtte, hvis han opfylder visse betingelser. Det drejer sig særlig om anvendelsen af sorter, der har et meget lavt indhold af THC på under 0,2 %, og som er anført i bilag XII til Kommissionens forordning (EF) nr. 2316/1999 af 22. oktober 1999 om gennemførelsesbestemmelser til Rådets forordning (EF) nr. 1251/1999(2). Medlemsstaterne skal indføre en særlig kontrolordning for THC-indholdet i hampeplanter, baseret på stikprøver og analyseprocedurer, der er fastsat på fællesskabsplan, som kan føre til, at visse sorter trækkes ud af listen af godkendte sorter, hvis det kan fastslås, at THC-grænsen er overskredet. Da hampestængler ikke indeholder THC, kan hampefibre, der anvendes i tekstilindustrien heller ikke indeholder dette stof.

Dels falder hamp ind under Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion(3). Der gives støtte til godkendte, første forarbejdningsvirksomheder, som producerer hampefibre udelukkende fra hamp, der dyrkes i henhold til forordning (EF) nr. 1251/1999, dvs. hvor indholdet af THC ikke overstiger 0,2 %. I henhold til Rådets forordning (EF) nr. 1673/2000 er der fastsat særlige bestemmelser for import af hamp. Importeret rå hamp

og hampefrø med henblik på såning skal overholde 0,2 % grænsen for THC. Import af hampefrø, som ikke er bestemt til såning, kan kun foretages af godkendte importører. Disse importører skal forsyne de ansvarlige myndigheder med dokumenter, hvori det attesteres, at de importerede frø ikke er blevet anvendt til såning.

Endvidere omfattes hamp ligeledes af Rådets forordning (EØF) nr. 2358/71 af 26. oktober 1971 om den fælles markedsordning for frø(4). Der kan gives støtte til produktion af frø til såning af hampesorter, der omfattes af Rådets ovennævnte forordning (EF) nr. 1251/1999.

Hvis disse betingelser overholdes, burde der ikke kunne findes væsentlige spor af THC på hampeprodukter, der er fremstillet af hamp, dyrket i Fællesskabet eller af importeret rå hamp eller hampefrø, som falder ind under ovennævnte bestemmelser. I øvrigt vil disse ubetydelige spor af THC ikke kunne give muligheder for at fremstille narkotika.

(1) EFT L 160 af 26.6.1999.

(2) EFT L 280 af 30.10.1999.

(3) EFT L 193 af 29.7.2000.

(4) EFT L 246 af 5.11.1971.